b'\n_START_ARTICLE_\nKri\xc5\xbe na Biloj glavici u Ko\xc5\xa1utama\n_START_PARAGRAPH_\nKri\xc5\xbe na Biloj glavici u Ko\xc5\xa1utama je monumentalni i spomen-kri\xc5\xbe u Hrvatskoj. Visine je oko pet metara.\n_START_SECTION_\nZemljopisni polo\xc5\xbeaj\n_START_PARAGRAPH_\nNalazi se na uzvisini Biloj glavici, s lijeve strane ceste kojom se ide iz Sinja ka Trilju.\n_START_SECTION_\nPovijest\n_START_PARAGRAPH_\nPodignut je 1933. godine. Prigoda kojom je bio podignut je obilje\xc5\xbeavanje 1900. obljetnice muke, smrti i uskrsnu\xc4\x87a Isusa Krista. Podno kri\xc5\xbea bio je uklesan natpis Isusu Kristu \xe2\x80\x93 Kralju vjekova \xe2\x80\x93 vjera i ljubav naroda \xe2\x80\x93 prigodom proslave \xe2\x80\x93 1900. godi\xc5\xa1njice Njegove muke i smrti. Proslava ove Svete Godine zapo\xc4\x8dela je trodnevnicom u svim \xc5\xbeupama triljskog dekanata, a sve\xc4\x8dani blagoslov kri\xc5\xbea bio je na blagdan Male Gospe 8. rujna. Doga\xc4\x91aj je nazo\xc4\x8dno\xc5\xa1\xc4\x87u uveli\xc4\x8dao onda\xc5\xa1nji biskup Kvirin Klement Bonefa\xc4\x8di\xc4\x87 i propovijed je odr\xc5\xbeao poslije proslavljeni isusovac o. Petar Perica iz Splita (auktor pjesme Zdravo, Djevo, kraljice Hrvata, zajedno s 50-ak Dubrov\xc4\x8dana partizanske postrojbe smaknule na Daksi bez su\xc4\x91enja u listopadu 1944. godine.). Glazbenom dijelu pridonijeli su sinjska glazba, \xc5\xbeupna glazba Sv. Mihovila te \xc5\xbeenski zbor. Bilo je oko 8 000 hodo\xc4\x8dasnika iz 16 \xc5\xbeupa: iz Graba 1300, iz Sinja 1000, iz Rude 600, iz Ugljana 550, iz Vojni\xc4\x87-Garduna 450, iz Turjaka 400, iz Otoka i Srijana po 350, iz Dobranja i Tijarice po 300, iz Biska, Dicma i Kru\xc5\xa1vara po 250, iz Vrpolja 180, iz Kotlenica 118, iz Vo\xc5\xa1tana 50. Kri\xc5\xbe je obnovljen 1980-ih i vjerojatno je tad nestao natpis s posvetom. U novije doba na blagdan Sv. Marka ovdje se vjernici okupljaju pod kri\xc5\xbeem uz blagoslov polja i molitve Bogu da jo\xc5\xa1 jednom podari dobar urod i nagradi narod za sav trud i molitve upu\xc4\x87ene k Njemu. 2003. godine prvi je put uprili\xc4\x8den Put kri\xc5\xbea \xc4\x8dija je zadnja dionica bila ovdje, a po\xc4\x8dinjala od \xc5\xbeupne crkve sv. Mihovila. Uprili\xc4\x8den je zalaganjem don Stipe Ljubasa.'